Държавен вестник, бр. 3, 2026 г., стр. 104

СТР.  104	
Д Ъ Р Ж А В Е Н  В Е С Т Н И К 	
БРОЙ  3
По време на заваръчни работи задължително спазва изискванията на съпътстващата 
заваръчния процес официално одобрена процедура (WPS), използва заваръчно оборудване, 
заваръчни материали, приспособления, инструменти (сушилня за електроди, чук за шлака, 
стоманена четка, абразивни дискове за рязане и дискове за шлайфане, катетомери, шублери, 
заваръчни шаблони, луфтомери, ъгли и др.), както и задължителни лични предпазни средства. 
Придобилият втора степен на професионална квалификация по професията „Технологии 
и системи за заваряване“ работи на машини за термично рязане на металите, извършва ръчно 
рязане на метални материали, детайли със сложна форма и пробиване на отвори. 
Разчита работни чертежи и при необходимост изготвя скици, проверява всички 
параметри, гарантиращи сигурността при работа, регулира, настройва и наблюдава машината 
или заваръчното съоръжение. 
При изпълнение на някои обработки на металите лицето е изложено на влиянието на 
повишен шум, вибрации, топлинни и други излъчвания. То трябва да притежава физическа и 
психическа издръжливост, устойчивост на вниманието, съобразителност, логическо мислене, 
точност и прецизност на действията, дисциплинираност и отговорност.  
В своята работа използва информационни и комуникационни технологии при 
обработване на информацията, необходима за професията. 
При изпълнение на трудовите си задължения работи в екип и осъществява ефективна 
многостранна комуникация със служители на фирмата и клиенти. 
За професията са необходими способности за общуване с хора, умения за самостоятелна 
работа и работа в екип, умения за решаване на проблеми, умения за общуване на чужд език с 
колеги или надзорни лица относно заваръчната дейност и при търсене на информация в 
интернет и работа с техническа литература. 
Придобилият втора степен на професионална квалификация по професията „Технологии 
и системи за заваряване“ трябва да притежава следните качества: техническа грамотност, 
сръчност, отговорност, изпълнителност, честност, лоялност, мотивация, самосъзнание, работа в 
екип и култура и учене през целия живот. 
Изпълнява работните си задачи с грижа за собственото си здраве и за здравето на 
останалите работници. 
Работи както в закрити помещения с осигурена аспирация, подходяща за съответния 
заваръчен процес, така и на открито при извършване на някои заваръчни работи. Работното 
време е стандартно или със сменен режим на работа. 
Придобилият втора степен на професионална квалификация по професията „Технологии 
и системи за заваряване“ може да работи във фирма с всякакъв мащаб и предмет на дейност.  
Може да работи и като самонаето лице на свободна практика. 
За да бъде допуснато лицето до изпълнение на заваръчни работи, то трябва да притежава 
правоспособност по заваряване в съответствие с изискванията на Наредба № 7 от 2002 г. за 
условията и реда за придобиване и признаване на правоспособност по заваряване (обн., ДВ, бр. 
100 от 2002 г., посл. изм. ДВ, бр. 9 от 2009 г.). 
Придобитата втора степен на професионална квалификация по професията „Технологии 
и системи за заваряване“ дава възможност за надграждащо обучение по направления IW 
(Международен заварчик), IWP (Международен заварчик практик), различните степени на 
заваръчен координатор като IWS, IWT, IWE и други по изискванията на IIW/EWF.